LT Europos Sąjungos oficialusis leidinys C 69/15

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

2012/C 69/09

Šiuo paskelbimu suteikiama teisė pareikšti prieštaravimą paraiškai pagal Tarybos reglamento (EB) Nr. 510/2006 (1) 7 straipsnį. Prieštaravimo pareiškimai Komisijai turi būti pateikti per šešis mėnesius nuo paraiškos paskelbimo.

BENDRASIS DOKUMENTAS

TARYBOS REGLAMENTAS (EB) Nr. 510/2006

„NEWMARKET SAUSAGE“

EB Nr.: UK-PGI-0005-0882-21.06.2011

SGN ( X ) SKVN ( )

1. Pavadinimas:

„Newmarket Sausage“

2. Valstybė narė arba trečioji šalis:

Jungtinė Karalystė

3. Žemės ūkio produkto arba maisto produkto aprašymas:

3.1. Produkto rūšis:

1.2 klasė. Mėsos produktai (virti, sūdyti, rūkyti ir kt.)

3.2. Produkto, kuriam taikomas 1 punkte nurodytas pavadinimas, aprašymas:

„Newmarket Sausage“ – įvairiomis žolelėmis ir prieskoniais pagardintos kiaulienos dešrelės, pagamintos iš šviežios visų skerdienos dalių arba mentės ar papilvės mėsos.

Nevirtos dešrelės yra natūralios kiaulienos mėsos spalvos – rusvai gelsvos su šiek tiek smulkintų prieskonių, sausos ir stambiai grūdėtos tekstūros, kurioje matyti liesos mėsos ir riebalų gabaliukai, kurie atkandus lengvai tirpsta burnoje. Šioms dešrelėms dažniausiai būdingas kiaulienos ir vos juntamas jas gaminant naudojamo žolelių ir prieskonių mišinio, skonis, nors dešrelių skonis ir spalva gali skirtis pagal mėsininko pasirinktą išskirtinį prieskonių mišinį.

Naudojami šių tradicinių „Newmarket Sausage“ dešrelių prieskonių, kurių gaminio sudėtyje turi būti ne daugiau nei 3 %, deriniai:

— juodųjų pipirų,

— baltųjų pipirų,

— druskos,

— čiobrelių,

— petražolės,

— muskato

Be to, gali būti naudojamas ir natūralus džiovintos citrinos aromatas (antioksidantas), sulfitai (konservantas) ir natrio fosfatas (rišiklis). Dešrelių sudėtyje turi būti bent 70 % mėsos, įskaitant ne didesnį nei 20 % riebalų kiekį. Likusią dalį sudaro duona, džiūvėsiai ir vanduo, kurių įdedama atitinkamai pagal gamintojo receptą.

Paprastai tiekiamos 10–15 cm ilgio, 2,5–3,5 cm skersmens ir šiek tiek išlenktos „Newmarket Sausage“ dešrelės. Be to, gaminamos ir 8–12 cm ilgio chipolata tipo dešrelės, 6 cm ilgio cocktail tipo dešrelės ir didelės 20–24 cm dešrelės (jumbo).

Nesupakuotos dešrelės arba jų pakuotės parduodamos mažmenininkų ir kulinarijos parduotuvėse.

3.3. Žaliavos (taikoma tik perdirbtiems produktams):

„Newmarket Sausage“ – įvairiomis žolelėmis ir prieskoniais pagardintos kiaulienos dešrelės, pagamintos iš šviežios visų skerdienos dalių arba mentės ar papilvės mėsos. „Newmarket Sausage“ dešrelių gamybai turi būti naudojama stambiai grūdėtos tekstūros kiauliena. Galima naudoti ne šiame regione augintų gyvulių mėsą, bet turi būti pašalinta oda, kremzlės, atliekamos skerdienos dalys ar bet kokios rūšies mechaniškai atskirta mėsa.

3.4. Pašarai (taikoma tik gyvūniniams produktams):

—

3.5. Specialūs gamybos veiksmai, atliktini nustatytoje geografinėje vietovėje:

„Newmarket Sausage“ dešrelės turi būti gaminamos, apdorojamos ir ruošiamos nurodytoje geografinėje vietovėje. Ten pat turi būti ruošiamos ir jos žaliavos, įskaitant:

— mėsos malimą,

— pagardinimą prieskoniais ir kitomis sudedamosiomis dalimis,

— sudedamųjų dalių maišymą ir minkymą,

— natūralių žarnų kimšimą,

— formavimą

3.6. Specialios pjaustymo, trynimo, pakavimo ir kt. taisyklės:

Nėra

3.7. Specialios ženklinimo etiketėmis taisyklės:

Nėra

4. Glaustas geografinės vietovės apibūdinimas:

„Newmarket Sausage“ dešrelės gaminamos Niumarketo mieste ir regione, kuris pagal kelių transporto sistemos nuorodas apibrėžiamas taip: nuo A14 kelio 37 sankryžos važiuoti A142 keliu šiaurės kryptimi, tada pasukti į kairę ir važiuoti keliu River Lane apvažiuojant Fordamo kaimą ir važiuoti iki kelio Collins Hill ir B1102 sankryžos. Sankryžoje pasukti į kairę ir važiuoti B1102 keliu iki A142 kelio. Toliau važiuoti A142 keliu šiaurės kryptimi iki A142 kelio ir A1123 kelio sankryžos. Kelionę tęsti per Vikeno kaimą šiaurės vakarų kryptimi, tada pasukti į pietų pusę ir Upware keliu važiuoti iki Upware kaimo. Toliau važiuoti siauresniais keliais Great Drove, Headlake Drove, Little Fen Drove, Barston Drove, Fair Green iki Reach kaimo. Tada važiuoti link Swaffham Prior kaimo, B1102 kelyje pasukti į pietvakarius link Swaffham Bulbeck kaimo, tada važiuoti pietryčių kryptimi iki kelio Swaffham Heath Road, kirsti A14 kelią ir važiuoti iki sankryžos su A1304 keliu, vedančiu į Dullingham kaimą. Dullingham kaime kirsti B1061 kelią ir toliau važiuoti keliu Stetchworth Road per Ditton Green kaimą į Woodditton kaimą. Pasiekus šį kaimą kelyje Kirtling Road sukti į dešinę (pietryčius), tada keliu Woodditton Road važiuoti iki Kirtling Green kaimo. Kelyje The Street pasukti į kairę (šiaurę) ir važiuoti link Kirtling kaimo. Nuo Kirtling kaimo važiuoti šiaurės rytų kryptimi, privažiavus pirmą posūkį Upend kaime pasukti į dešinę (pietryčius) ir važiuoti B1063 keliu iki posūkio į kairę (šiaurę). Važiuoti B1063 keliu iki B1085 kelio; toliau važiuoti šiuo keliu šiaurės kryptimi iki Dalham kaimo, kurį pravažiavus toliau važiuoti B1085 keliu iki posūkio į Moultono kaimą (šiaurės vakaruose). Važiuoti link Kentfordo, kol pasiekiamas A14 kelias. Tada šiuo keliu toliau važiuoti vakarų kryptimi iki 37 sankryžos.

5. Ryšys su geografine vietove:

5.1. Geografinės vietovės ypatumai:

Žirgų lenktynės Niumarketo mieste rengiamos nuo XVII a. Dešrelių gamyba yra susijusi su kiaulių laikymo tradicija: kiaulės buvo laikomos lenktynėse dalyvaujantiems žirgams skirtose arklidėse – jos suėsdavo įvairius likučius, todėl lenktynių aptvaruose būdavo švaru. Kaip nurodyta 1881 ir 1891 m. gyventojų surašymo dokumentuose, XX a. pradžioje dešreles gamino daugelis Niumarketo mėsininkų.

Su žirgų lenktynėmis Niumarketo vardas siejamas nuo 1622 m., kai karalius Džeimsas I šiame mieste organizavo pirmąsias lenktynes. Karalius pirmą kartą apsilankė Niumarkete 1604 m. vasario 27 d., medžiodamas kiškius šį miestą supančiuose viržynuose, ir nuo tada ėmė dažnai čia lankytis. Seniausias pasaulyje žirgų lenktynes prizui laimėti Niumarketo mieste pirmą kartą karalius Čarlzas II organizavo 1665 m. Nuo 1952 m. šiose lenktynėse kaip prizo dalis pradėtos teikti ir „Newmarket Sausage“ dešrelės.

Šiuolaikinėse arklidėse kiaulės nebelaikomos, tačiau Rytų Anglijoje, kurioje yra Niumarketo miestas, yra gerai išvystyta kiaulininkystė. Tai susiję su tuo, kad šioje vietovėje labiausiai paplitę žemdirbystės ūkiai, kuriuose auginamos grūdinės kultūros, – jų subproduktais šeriamos kiaulės. Iš pradžių dešrelėms naudojamą duoną tiekdavo vietos kepėjai, kuriems tai buvo puiki vienos dienos senumo duonos, kuri negalėjo būti parduota kaip šviežia, realizavimo galimybė. Šios tradicijos laikomasi ir šiandien.

5.2. Produkto ypatumai:

„Newmarket Sausage“ dešrelių sudėtyje yra didelis grūdėtos tekstūros mėsos, pagardintos prieskoniais, kiekis. Vietos gamintojai tęsia tradiciją ir dešreles gamina pagal iš kartos į kartą perduodamus receptus.

„Newmarket Sausage“ dešrelės yra gerai žinomos dėl joms būdingos stambios tekstūros mėsos, pagardintos įvairiais prieskoniais, įskaitant baltuosius ir juoduosius pipirus, druską, čiobrelį, petražolę, muskatą, įdedant ir natūralaus džiovintos citrinos aromato (antioksidantas). „Newmarket Sausage“ dešrelės tapo neatsiejama žirgų lenktynių dalimi: jos parduodamos kaip greitas karštas užkandis žirgų lenktynėse ir įvairiuose viešbučiuose lenktynių sezono metu. Jų įsigydavo ir po renginio namo išvykstantys lenktynių žiūrovai. Šios dešrelės populiarios ne tik žirgų lenktynių metu – jas mėgsta ir karališkoji šeima.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys:

Produkto reputacija

„Newmarket Sausage“ dešrelės greitai tapo ir žirgų sporto klubo narių, tarp kurių yra ir karališkosios šeimos atstovų, populiariu užkandžiu. Karališkoji šeima šiomis dešrelėmis mėgaujasi jau nuo XIX a. pradžios. „Newmarket Sausage“ dešrelių receptas nesikeitė nuo karalienės Viktorijos laikų ir šios dešrelės ir toliau yra gaminamos tiksliai pagal tuos pačius gamybos standartus. Šios dešrelės mažais kiekiais kruopščiai gaminamos rankomis nenaudojant dirbtinių dažiklių ir aromatų.

„Newmarket Sausage“ dešrelės buvo populiarios ne tik tarp žirgų lenktynių mėgėjų – Niumarketo istorikų klubo metraščiuose nurodyta, kad suaktyvėjus krovinių pervežimui geležinkeliais kiekvieną aktyvaus lenktynių sezono savaitę geležinkelio darbuotojas 2–3 val. ruošdavo užsakymus, kad dešrelių siuntiniai pasiektų į lenktynių vietą vykstančius traukinius.

Vien dėl to, kad Niumarketas yra Safolko grafystėje, dešrelių gamyba šiame mieste buvo tiesiog būtina. Ši grafystė nuo seno yra pagrindinė geros kiaulienos tiekėja. Juodosios Safolko kiaulės mėsa vertinama dėl jai būdingo saldaus skonio ir minkštumo. Niumarketo apylinkėse įrengtuose aptvaruose vietinių ūkininkų laikomoms kiaulėms buvo leidžiama laisvai ganytis, kad, be joms duodamo pašaro, jos pačios susirastų ir įvairių maisto likučių. XIX a. pab.–XX a. pradžioje šiame mieste gyveno apie dvylika mėsininkų, iš kurių daugelis norėdami gaminti dešreles patys veisdavo, penėdavo ir skersdavo kiaules.

Nors teigiama, kad XX a. pradžioje Niumarkete savo gamybos dešreles tiekė dvylika mėsininkų, pamažu parduotuvių skaičius sumažėjo – liko tik trys „Newmarket Sausage“ dešrelių gamintojai. Pirmą kartą Niumarketas ir dešrelės buvo paminėtos 1618 m., tačiau išskirtinės „Newmarket Sausage“ dešrelės literatūros šaltiniuose nurodytos tik XIX a. viduryje, todėl laikoma, kad apie šias dešreles pirmą kartą šaltiniuose užsiminta 1849 m.

„Newmarket Sausage“ dešrelės buvo daug kartų paminėtos neseniai išleistose valgių gaminimo knygose ir vadovuose. Šių dešrelių aprašas pateiktas Lauros Mason ir Catherine Brown knygos „Traditional Foods of Britain“ („Tradiciniai Britanijos patiekalai“) („Prospect Books“, 1999 m.) skyriuje apie įvairių Europos Sąjungos regionų patiekalus; be to, Clarissa Dickson-Wright savo naujausioje knygoje rašo apie savo su „Newmarket Sausage“ susijusią patirtį. „Google“ paieškos sistemoje yra 4 190 nuorodų į „Newmarket Sausage“. Niumarketo istorikų klubo narių parengtoje Niumarketo istorijos apžvalgoje pateiktas išsamus, faktais pagrįstas aprašymas apie vietinę dešrelių gamybą. Vienas „Newmarket Sausage“ dešrelių gamintojas nuo 1907 m. tiekė dešreles pagal karališkąjį įgaliojimą ir šiuo metu yra įgaliotasis tiekėjas Jos Didenybei Karalienei. Kito gamintojo dešrelės yra įteikiamos kaip tradicinis prizas seniausių šalyje Niumarketo žirgų lenktynių laimėtojams. Be to, leidinyje „Anglijos skonis“ ir svetainėje http://www.EnjoyEngland.com Didžiosios Britanijos turizmo agentūra pateikia nuorodą į „Newmarket Sausage“ dešreles.

Nuoroda į paskelbtą specifikaciją:

http://archive.defra.gov.uk/foodfarm/food/industry/regional/foodname/products/documents/newmarket-sausage-pgi-110822.pdf

(1) OL L 93, 2006 3 31, p. 12.